ડે ચડ્યો તે ચોર. તાજેતરમાં જાહેર થયેલો સ્વિસ નેશનલ બેંકનો અહેવાલ કહે છે કે, છેલ્લા એક વર્ષમાં સ્વિસ બેંકોમાં ભારતીય નાગરિકો દ્વારા જમા કરાવવામાં આવતી થાપણોમાં ૭ હજાર કરોડ રૂપિયાનો વધારો જોવા મળ્યો છે. જે ગત વર્ષની સરખામણીમાં ૫૦ ટકા જેટલો વધુ છે. મોદી સરકાર સત્તા પર આવી ત્યારબાદ ૨૦૧૪માં આ થાપણોમાં ૧૦ ટકા ઘટાડો થયો હતો. ૨૦૧૫માં ૮ હજાર કરોડનો ઘટાડો યાને કે ૩૩ ટકાનો ઘટાડો નોંધાયો હતો. ૨૦૧૬માં ૪૫ ટકાનો ઘટાડો થયો હતો, પરંતુ નોટબંધી બાદ વર્ષ ૨૦૧૭-૧૮ના આંકડા સૂચવે છે કે, ફરી એકવાર સ્વિસ બેંકોમાં ભારતીય નાગરિકોના નાણાંની બચત ઉડીને આંખે વળગે એ હદે વધી રહી છે. અર્થાત્ બ્લેકમની વિદેશમાં જમા કરાવવાનો ટ્રેન્ડ ફરી એકવાર વેગ પકડી રહ્યો છે અને સાથોસાથ કાળા નાણાંને ડામવાની મોદી સરકારની ઝુંબેશ મંદ પડી ગઈ હોય એવો પ્રચાર કરવાની કોંગ્રેસને તક મળી ગઈ છે. સ્મરણ રહે કે ભારતીય જનતા પાર્ટી સત્તા પર આવી એ પહેલાં ૨૦૧૩-૧૪ના વર્ષમાં લાલકૃષ્ણ અડવાણીથી માંડીને નરેન્દ્ર મોદી સુધીના મહાનુભાવોએ વિદેશમાં ઘસડાઈ જતાં ભારતીયોના પરસેવાની કમાણીના કાળાં નાણાં મુદ્દે ખાસ્સો કકળાટ કર્યો હતો અને કહ્યું હતું કે, લાખો-કરોડો રૂપિયા જે સ્વીસબેંકમાં પડ્યાં છે તે પરત લાવી ભારતીય નાગરિકોમાં વહેંચી દેવાશે …બલકે, સહેજ અતિશયોક્તિમાં જુમલા સ્વરૂપે એમ પણ કહેવામાં આવ્યું હતું કે, વિદેશથી કાળું નાણું લાવી પ્રત્યેક ભારતીયના ખાતામાં ૧૫ લાખ રૂપિયા જમા કરાવવામાં આવશે. ભોળા ભારતીય નાગરિકો આ વાતને સાચી માની બેઠા અને જનધન ખાતામાં ખરેખર ૧૫ લાખ જમા થઈ જશે તેવા દીવાસ્વપ્નમાં કરોડો ભારતીયો રાચતા પણ થઈ ગયા. અલબત્ત, પડે છે ત્યારે સઘ‌ળું પડે છે અને હવે સૌને એક વાતની પ્રતીતિ થઈ ચૂકી છે કે, કાળાનાણાંનો દૈત્ય કોઈપણ સરકાર નાથી શકે તેમ નથી. મનમોહનસિંઘથી માંડીને નરેન્દ્ર મોદી સુધીની તમામ સરકારો આ મોરચે દેખીતી રીતે નિષ્ફળ નીવડી છે અને એ નિષ્ફળતાનું મુખ્ય કારણ ગ્લોબલાઈઝેશન છે.